16/04/2015 | Administración LocalMunicipal
Monfero
Anuncio aprobación definitiva do Regulamento municipal regulador do rexistro contable de facturas do Concello de Monfero

Ao non presentárense reclamacións durante o prazo de exposición ao público, queda automaticamente elevado a definitivo o acordo plenario inicial do Concello de Monfero de data 14/02/2015, de aprobación do Regulamento Municipal Regulador do Rexistro Contable de Facturas do Concello de Monfero, cuxo texto íntegro faise público deseguido en cumprimento do artigo 70.2 da Lei 7/1985, do 2 de abril, reguladora das bases de réxime local. O presente regulamento ten como obxecto a regulación do Rexistro contable de facturas do Concello de Monfero, xa en funcionamento conforme establecía a Lei 15/2010, do 5 de xullo, de modificación da Lei 3/2004, do 29 de decembro, pola que se establecían medidas de loita contra a morosidade nas operacións comerciais e á Lei 25/2013, do 27 de decembro, de impulso da factura electrónica e creación do Rexistro contable de facturas no Sector Público. As disposicións deste regulamento serán de aplicación a todos os órganos, servizos e unidades administrativas do Concello de Monfero. Así mesmo, o presente regulamento regulará as relacións cós provedores de bens e servizos do Concello de Monfero emitidas no marco das súas relacións xurídicas e que estean obrigados legalmente á presentación de facturas. A factura constitúe o documento obrigatorio emitido polo provedor derivado de operacións de compra-venda, prestación de servizos ou subministracións e/ou realización de obras conforme ao Regulamento polo que se regulan as obrigas de facturación (Real Decreto 1619/2012, de 30 de novembro). Todas as facturas deberán ser presentadas no rexistro contable de facturas do Concello de Monfero, coas excepcións que legalmente se contemplen, no prazo de trinta días, dende a data efectiva da recepción das mercadorías ou a prestación de servizos. No caso de que a presentación se realice nun rexistro administrativo distinto do contable mencionado anteriormente, nos termos previstos no artigo 38 da Lei 30/1992, do 26 de novembro, de Réxime xurídico das Administracións Públicas e do procedemento administrativo común, o rexistro administrativo no que se reciba a factura a remitirá inmediatamente á oficina contable competente para a anotación no rexistro contable da facturas. A xestión do rexistro contable de facturas corresponde ao órgano ou unidade que ten atribuída a función de contabilidade. O rexistro contable de facturas está integrado có sistema de información contable soportado pola aplicación informática SICALWIN. Todos os provedores que entregasen bens ou prestasen servizos ao Concello de Monfero deberán expedir e remitir a factura electronicamente. O Concello de Monfero adheriuse ao Punto Xeral de Entrada de Facturas electrónicas da Administración Xeral do Estado -FACe- tal e como consta no acordo de Xunta de Goberno Local de data 16 de xullo de 2014. En todo caso, e tal e como determina a Lei 25/2013, do 27 de decembro, de impulso da factura electrónica e creación do rexistro contable de facturas, están obrigados ao uso de factura electrónica e á súa presentación ante o FACe as entidades seguintes: a) Sociedades anónimas. b) Sociedades de responsabilidade limitada. c) Persoas xurídicas e entidades sen personalidade xurídica que carezan de nacionalidade española. d) Establecementos permanentes e sucursais de entidades non residentes en territorio español nos termos que estableza a normativa tributaria. e) Unións temporais de empresas. f) Agrupación de interese económico, Agrupación de interese económico europea, Fondo de Pensións, Fondo de capital risco, Fondo de Investimentos, Fondo de utilización de activos, Fondo de regularización do mercado hipotecario, Fondo de titulización hipotecaria ou Fondo de Garantía de Investimentos. Non obstante, o Concello de Monfero exclúe desta obriga de facturación electrónica se así o desexan, ás facturas cuxo importe sexa de ata 5.000,00 euros e ás emitidas polos provedores do Concello polos servizos no exterior ata que as devanditas facturas poidan satisfacer os requirimentos para a súa presentación a través do punto xeral de entrada de facturas electrónicas, de acordo coa valoración do Ministerio de Facenda e Administracións Públicas, e os servizos no exterior dispoñan dos medios e sistemas apropiados para a súa recepción nos devanditos servizos. Con respecto ao formato da factura electrónica e a súa firma, estes axustaranse ao formato establecido no artigo 5 e na Disposición Adicional Segunda da Lei 25/2013 (Facturae, versión 3,2, e de firma electrónica conforme á especificación XMLAd- vanced Electronic Signatures [XAdES]) ata que se aprobe a Orde Ministerial prevista. As condicións técnicas e funcionais do Punto Xeral de Entrada de facturas serán as do FACe, en tanto en canto o Concello de Monfero adheriuse ao devandito punto, e que figuran recollidas na Orde HAP/1074/2014, de 24 de xuño, e na Resolución do 25 de xuño de 2014, da Secretaría de Estado de Administracións Públicas, no que respecta ás condicións de uso da plataforma FACe.1. As facturas deberán ser presentadas no rexistro contable de facturas do Concello de Monfero, coas excepcións que legalmente se contemplen, no prazo de trinta días, dende a data efectiva da recepción das mercadorías ou a prestación de servizos. No caso de que a presentación se realice nun rexistro administrativo distinto do contable mencionado anteriormente, nos termos previstos no artigo 38 da Lei 30/1992, do 26 de novembro, de Réxime xurídico das Administracións Públicas e do procedemento administrativo común, o rexistro administrativo no que se reciba a factura a remitirá inmediatamente á oficina contable competente para a súa anotación no rexistro contable da factura.2. Tal e como dispón a lexislación vixente, todas as facturas, tanto en soporte papel como en soporte electrónico, deben incluír os códigos da Oficina contable, órgano xestor e unidade tramitadora, codificación que permitirá redirixir manual ou electronicamente a factura ao órgano ou unidade competente para a súa tramitación. O código único dos órganos competentes na tramitación de facturas do Concello de Monfero, así como da Oficina Contable codificado de acordo co Directorio DIR3 de unidades administrativas xestionado pola Secretaría de Estado de Administracións Públicas é: L01150503. As facturas electrónicas presentadas no punto xeral de entrada FACe serán remitidas electronicamente ao rexistro contable de facturas correspondente.3. A anotación da factura no rexistro contable de facturas dará lugar á asignación do correspondente código de identificación da devandita factura no citado rexistro contable, código que será comunicado ao FACe.4. O órgano ou unidade que ten atribuída a función de contabilidade a remitirá ao órgano ou unidade competente para a súa tramitación. É dicir, se a factura dende o punto de vista formal, reúne os requisitos legalmente establecidos (Regulamento polo que se regulan as obrigas da facturación, codificación DIR3), remítese ao órgano competente para a súa conformidade, se procede, e remisión á Intervención Municipal para os efectos da preceptiva intervención previa e resto de actuacións relativas ao expediente de recoñecemento da obriga. Non se anotarán no rexistro contable as facturas que contiveran datos incorrectos ou omisión de datos que impedisen a súa tramitación, nin as que correspondan a outras administracións públicas, as cales serán devoltas ao rexistro administrativo de procedencia expresando a causa do devandito rexeitamento.5. Nas Bases de execución dos Orzamentos regularase o procedemento específico que recolla o funcionamento concreto e as particularidades do Concello de Monfero, tendo en conta a adhesión ao Punto Xeral de entrada de facturas FACe, as súas características técnicas e funcionais e as posibilidades de interacción coa aplicación informática en uso ou sistema para a tramitación de expedientes de gasto polo Concello que incorporen facturas electrónicas.6. Recoñecida a obriga polo órgano competente, a tramitación da proposta ou orde de pagamento identificará a factura ou factuas mediante os correspondentes códigos de identificación asignados no rexistro contable de facturas. O órgano administrativo que ten atribuída a función de contabilidade: 1. Efectuará requirimento periódico de actuación respecto ás facturas pendentes de recoñecemento de obriga, que serán dirixidos aos órganos xestores e/ou unidades tramitadoras. O citado requirimento terá unha cadencia mensual dende a data de recepción polo órgano xestor e/ou unidade tramitadora.2. Elaborará un informe trimestral coa relación de facturas con respecto á cal transcorrese máis de tres meses dende que foron anotadas, e non se efectuase o recoñecemento da obriga polos órganos competentes. Do informe darase traslado dentro dos quince días seguintes a cada trimestre natural do ano ao órgano de control interno. O órgano de control interno terá acceso á documentación xustificativa, á información que conste no rexistro contable de facturas e á contabilidade en calquera momento. O órgano de control interno elaborará os perceptivos informes de avaliación do cumprimento da normativa en materia de morosidade. Estes informes serán elevados ao Pleno. Os rexistros contables de facturas remitirán a Axencia Estatal de Administración Tributaria, por vía telemática, aquela información sobre as facturas recibidas, para asegurar o cumprimento de obrigas tributarias e de facturación cuxo control lle corresponda. O disposto no presente regulamento adecuarase á lexislación vixente na materia, así como ás disposicións regulamentarias, resolucións e medidas acordadas polo Goberno a través do Ministerio de Facenda e Administracións Públicas e o Ministerio de Industria, Enerxía e Turismo, no ámbito das súas competencias. O acordo de aprobación definitiva do presente Regulamento e o Regulamento mesmo publicaranse na páxina web do Concello de Monfero. O presente Regulamento entrará en vigor unha vez publicado integramente o seu texto no Boletín Oficial da Provincia e transcorrido o prazo de quince días hábiles dende a devandita publicación. Contra o presente acordo, conforme ao artigo 46 da Lei 29/1998, do 13 de xullo, da xurisdición contencioso-administrativa, as persoas interesadas poderán interpor un recurso contencioso-administrativo, no prazo de dous meses que contarán a partir do día seguinte ao da publicación deste anuncio no Boletín Oficial da Provincia, ante o Tribunal Superior de Xustiza de Galicia. Monfero, 8 de abril de 2015 O Alcalde Benjamín M. Rodríguez Abad